Tomáš, Erik, minister práce, sociálnych vecí a rodiny SR (2023-11-21):
A teraz k veci, a teraz k veci. Čiže prečo chceme tým dôchodcom ešte vyplatiť 300 euro v decembri? Už som to povedal. Pretože Matovič im tu štyri roky dáva sociálnu dávku, ktorú nazýva 13. dôchodkom. Bol september roku 2019 pred voľbami, keď Matovič vykrikoval, že zachová všetky sociálne opatrenia, že nevstúpi do takej vlády, ktorá by rušila sociálne opatrenia, a prvým zrušeným alebo jedným z prvým zrušených opatrení bol 13. dôchodok vo výške priemerného dôchodku. Tak ten Matovič tu bude teraz vykrikovať niečo? Matovič zrušil v roku 2020 ako premiér 13. dôchodok vo výške priemerného dôchodku, potom štyri roky vyplácal sociálnu dávku tým chudákom seniorom, čím ich okradol, aby som používal taký jazyk, aby tomu rozumeli aj páni z OĽANO, o jednu a pol miliardy eur, a oni tu budú niečo hovoriť o neplnení volebných sľubov alebo o ožobračovaní dôchodcov? Páni, vy sa zamyslite nad sebou, vy ste ožobračili dôchodcov! Vy ste na nich kašľali, vy ste to dokonca aj priznali! (Potlesk.) Vy ste povedali dôchodcom, že pre nich nič neurobíte, pretože len 1 % dôchodcov vás volí. Takže toto je celá pravda. Vy ste pre nich nič neurobili a preto musela suplovať opozícia vaše chovanie a vaše správanie k seniorom, a ak si myslíte, že ich teraz proti nám poštvete, že tento vzťah nie je pevný, no tak to sa hlboko mýlite. Pretože keby nebolo opozície, tak naozaj tí dôchodcovia počas vášho vládnutia živoria; 1. januára sa im zvýšili dôchodky o 11,8 % na základe automatu ešte z predchádzajúcich vlád; 1. 7. sa im zvýšili dôchodky mimoriadne vďaka zákonu z dielne HLAS-u. Vďaka zákonu z dielne HLAS-u sa po troch rokoch vášho zmrazenia rozmrazili minimálne dôchodky a teraz ešte k tomu vášmu malému 13. dôchodku dáme 300 eur, no tak to fakt niečo zlé robíme. Zamyslite sa nad sebou. Zamyslite sa nad sebou, kým niečo hovoríte. Ale ešte ste napáchali jednu horšiu vec, milí priatelia z OĽANO, ešte jednu horšiu a generálna prokuratúra to rieši, to je omnoho smutnejšie. Smutné je, že ste nechali živoriť tých dôchodcov, ale vy dobre viete, vy dobre viete, čo sa stalo. Generálna prokuratúra vyšetruje, či tými svojimi bláznivými opatreniami počas covidu, ako plošné testovanie a podobne, ste nespôsobili smrť tisícom ľudí a vieme dobre, že medzi obeťami bola väčšina seniorov. Takže vy tu o Bohu nehovorte, vy proste Boha o odpustenie a vy už len tam tíško šúchajte nohami a seďte v tom kúte a hanbite sa vy! Ja ešte nechápem, kde vy máte túto drzosť, kde vy máte túto drzosť, drzosť ešte niečo kritizovať?! Seniori to dobre vedia a ja medzi seniorov chodím a budem chodiť a budem sa im pozerať priamo, priamo do očí. (Potlesk.) No takže chceme v tomto roku ešte zachrániť to, aspoň teraz, keď to môžeme, to, čo ste spôsobili vy. Čiže 13. dôchodok v tomto roku po tom jednorazovom príspevku sa bude pohybovať od 350 do 600 eur, teda tí dôchodcovia s tými najnižšími dôchodkami dostanú už toho roku 600 eur. A vy tu budete niečo kričať, prosím vás pekne?! My plníme sľuby. Plníme sľuby, ešte aj tie vaše, ešte aj tie vaše. A na budúci rok, páni, na budúci rok dostanú všetci seniori, starobní seniori a vôbec poberatelia dôchodkov 13. dôchodok vo výške priemerného dôchodku, v prípade starobných dôchodcov to bude viac ako 600 eur. A nikto nám v tom nezabráni. Michal, prosím vás, nekričte, ja som nekričal, keď si ty hovoril, prosím ťa, upokoj sa, nechal som vás hovoriť (reakcia z pléna), áno, však ja hovorím pravdu. Takže ešte raz, na budúci rok, a hovoríte, že ja osobne som niečo sľúbil, že v tomto roku, používate výrok, aj SaS-ka mimochodom, v ktorom nič také sa nespomína, prosím vás, nájdite nejaký iný výrok, ale hlavne to nie je podstatné. V tomto roku vďaka nám seniori okrem tých opatrení, ktoré som hovoril, dostanú ešte ku koncu roka spolu od 350 do 600 eur a na budúci rok už 13. dôchodok vo výške priemerného dôchodku. A vy s tým nič neurobíte, vy môžete tomu zabrániť, vy môžete nám aj závidieť, ale seniori to dobre vedia, že sa o nich postaráme, tak ako v opozícii, aj vo vláde, tak to je celé. Tak vás chcem všetkých poprosiť, môžete tu naťahovať čas, môžeme sa v prvom čítaní opäť prekárať, aj v druhom čítaní, ale najlepšie, najlepšie, čo by ste, čo by sme mali všetci urobiť, prísť, zdvihnúť tie ctené prsty a čím skôr zahlasovať, nech to tí seniori tohto roku už konečne dostanú. Ďakujem pekne. (Potlesk.)